René Skau Björnsson (S), 2011-05-30:
Jeg vil gerne starte med at rose Enhedslisten for at tage initiativ til den her forespørgselsdebat, så vi også får mulighed for at diskutere det her meget vigtige emne i Folketingssalen.
Vilkår og rettigheder for mennesker med handicap ligger
os Socialdemokrater meget på sinde
, og derfor bekymrer det os også meget, når vi ser på den udvikling, der har været på området i de senere år under VK-regeringen.
Vi har også oplevet, at regeringen har dikteret en meget stram økonomi ude i kommunerne, der ikke alene har medført meget alvorlige nedskæringer på området for handicappede med konsekvens for den enkelte person med handicap og dennes pårørende, men også som noget meget beklageligt har medført en meget uheldig tone og tendens til at sætte spørgsmålstegn ved, om der nu også er behov for den hjælp, der i dag gives til mennesker med handicap.
Det er ikke en tone, der kun høres i den politiske debat, men som desværre også ses og høres i medierne, og som dermed påvirker befolkningens opbakning til mange års god udvikling i dansk handicappolitik.
Ser vi på kommunerne, er det bekymrende, at den trængte økonomi rammer nogle af samfundets mest udsatte grupper, herunder mennesker med handicap.
Regeringen har tvunget kommunerne til nulvækst i de kommende år.
Nulvækst betyder reelt store velfærdsforringelser udeomkring i kommunerne, uanset hvad diverse ministre siger, og forringelserne kan allerede mærkes nu.
Tal fra Ankestyrelsen viser, at der fra 2007 og frem til 2010 er sket en fordobling i antal klager fra folk med handicap, der har fået afslag på kommunal hjælp.
I forbindelse med den stramme økonomi har der også været en meget uheldig tendens til at sætte spørgsmålstegn ved, om der nu også er behov for den hjælp til mennesker med handicap, som gives i dag.
Der er eksempelvis lavet beregninger på, hvor mange daginstitutioner og skoler man kunne drive for de samme penge, som et antal anbringelser eller tiltag koster.
Og der er tale om anbringelser af nogle personer med et meget omfattende handicap med behov for en specialiseret indsats, som ikke bare kan gives andre steder.
Jeg mener, at vi skal tilbage på sporet, og derfor skal den tvivlsomme og uetiske sprogbrug og de helt urimelige sammenligninger lægges på hylden, da det kun er med til at underminere livsvilkårene for mennesker med handicap og også er med til at underminere befolkningens opbakning til, at samfundet skal tage vare på de svageste.
Her har vi som Folketing og ikke mindst regeringen et kæmpe ansvar.
Regeringen har et stort ansvar for, at kommunerne er tvunget til at spare så meget, som tilfældet er, og vi har et fælles ansvar for at få en ordentlig sprogbrug.
Det er vigtigt, at der ikke bliver peget fingre ad uskyldige mennesker, som føler sig udstillet som gøgeunger i den politiske debat.
Vi har også lige fået en undersøgelse fra Dansk Socialrådgiverforening om økonomi og faglighed på handicapområdet, hvor der er fundet frem til, at knap 70 pct. af de adspurgte socialrådgivere på handicapområdet oplever, at der er meget fokus på økonomien, og at det forringer muligheden for at varetage den handicappedes rettigheder efter den sociale lovgivning.
Regeringens nulvækst kan altså mærkes i form af kontante besparelser ude i kommunerne.
Personalet råber vagt i gevær, og det skal vi politikere på Christiansborg lytte til.
Jeg kan heller ikke lade være med at være påvirket af det faktum, at handicaporganisationerne sammen med en række andre organisationer her på onsdag, den 1. juni, holder et stormøde i Nyborg med teamet: Stop hetzen.
Det er tankevækkende, at de føler sig tvunget til at tage et så radikalt initiativ.
Jeg har aldrig i min tid som folketingsmedlem, og det er efterhånden en del år, hørt om, at handicaporganisationerne har følt, at debatten har gjort, at de er nødt til at tage initiativ til et stormøde for at stoppe hetzen mod mennesker med handicap.
Det er ikke en udvikling, som vi som Socialdemokrater ønsker i vores velfærdssamfund.
Det er ikke fair, at det er de grupper, der skal betale regningen, mens de mest velstillede slipper fri og får skattelettelser i de her år.
Vi skal have set på de offentlige investeringer.
Der er konkrete tiltag, der skal sættes i gang.
Vi skal på det specialiserede socialområde se på, hvordan vi kan undgå de massive nedskæringer.
Hvordan kan vi i stedet udvikle strategiske fornuftige beslutninger og foretage økonomiske prioriteringer?
Vi skal tage de rette initiativer, uden at mennesker med handicap og deres pårørende bliver udsat for faldende retssikkerhed.
Der er mange fornuftige og strategiske beslutninger, der skal tages, og det vil vi Socialdemokrater meget gerne stå i spidsen for.